รัฐบาลไทย-ข่าวทำเนียบรัฐบาล-รมว.พม. ลงพื้นที่ติดตามภารกิจช่วยเหลือประชาชนกลุ่มเป้าหมายตามนโยบายรัฐบาล พร้อมเปิดสถานธนานุเคราะห์แห่งแรกของภาคใต้ ที่ จ.สุราษฎร์ธานี
วันพฤหัสบดีที่ 8 มีนาคม 2561
รมว.พม. ลงพื้นที่ติดตามภารกิจช่วยเหลือประชาชนกลุ่มเป้าหมายตามนโยบายรัฐบาล พร้อมเปิดสถานธนานุเคราะห์แห่งแรกของภาคใต้ ที่ จ.สุราษฎร์ธานี
รมว.พม. ลงพื้นที่ติดตามภารกิจช่วยเหลือประชาชนกลุ่มเป้าหมายตามนโยบายรัฐบาล พร้อมเปิดสถานธนานุเคราะห์แห่งแรกของภาคใต้ ที่ จ.สุราษฎร์ธานี
วันนี้ (7 มี.ค. 61) เวลา 14.00 น. กระทรวงการพัฒนาสังคมและความมั่นคงของมนุษย์ (พม.) โดยพลเอก อนันตพร กาญจนรัตน์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)เป็นประธานในพิธีเปิดสถานธนานุเคราะห์ (โรงรับจํานําของรัฐ) สาขาที่ 37 ที่อําเภอเมือง จังหวัดสุราษฎร์ธานี เพื่อเป็นการสนับสนุนนโยบายของรัฐบาลในการช่วยเหลือประชาชนผู้มีรายได้น้อยที่ประสบปัญหาเฉพาะหน้า ด้านการเงิน การดํารงชีพ และการประกอบอาชีพ นับเป็นสถาบันการเงินที่ทําให้ประชาชนได้มีโอกาสเข้าถึงบริการ ทางการเงินของภาครัฐ และลดปัญหาการกู้เงินนอกระบบ ส่งผลให้สามารถสร้างความมั่นคงในชีวิต และดํารงตน อยู่ในสังคมได้อย่างปกติสุข พร้อมทั้งลงพื้นที่ติดตามการดําเนินงานของหน่วยงานสังกัดกระทรวง พม. ตามนโยบายของรัฐบาล เพื่อลดความเหลื่อมล้ําทางสังคม และการสร้างโอกาสการเข้าถึงบริการของรัฐ ที่จังหวัดสุราษฎร์ธานี
ปัจจุบัน สถานธนานุเคราะห์ หรือโรงรับจํานําของรัฐ ซึ่งเป็นรัฐวิสาหกิจ ภายใต้การกํากับดูแลของกรมพัฒนาสังคมและสวัสดิการ (พส.) กระทรวงการพัฒนาสังคมและความมั่นคงของมนุษย์ (พม.) มีสาขาทั้งสิ้น 38 แห่ง ตั้งอยู่ ในเขตต่างๆ ของกรุงเทพมหานคร จํานวน 29 แห่ง ปริมณฑล 4 แห่ง ได้แก่ จังหวัดนนทบุรี ปทุมธานี สมุทรปราการ และส่วนภูมิภาค 5 แห่ง ได้แก่ จังหวัดระยอง 2 แห่ง ลําพูน 1 แห่ง สุราษฎร์ธานี 1 แห่ง และอุดรธานี 1 แห่ง สําหรับวันนี้ ตนเป็นประธานพิธีเปิดสถานธนานุเคราะห์ (โรงรับจํานําของรัฐ) แห่งที่ 37 ที่อําเภอเมือง จังหวัดสุราษฎร์ธานี เนื่องด้วยจังหวัดสุราษฎร์ธานี เป็นจังหวัดใหญ่ที่มีประชากรหนาแน่น และประชาชนมีความต้องการที่จะเข้าถึงแหล่งเงินทุนของภาครัฐเป็นจํานวนมาก และเป็นจังหวัดที่มีศักยภาพ ซึ่งประกอบด้วยแหล่งธุรกิจสําคัญ รวมถึง เป็นศูนย์กลางการท่องเที่ยวของชายฝั่งทะเลอ่าวไทยตอนใต้ ดังนั้น กระทรวง พม. โดยสํานักงานธนานุเคราะห์ (สธค.) จึงได้คัดเลือกพื้นที่อําเภอเมืองจัดตั้งสถานธนานุเคราะห์ (โรงรับจํานําของรัฐ) สาขาที่ 37 ซึ่งเป็นสาขาแรกของภาคใต้ โดยคาดว่าในปีแรกจะมีผู้มาใช้บริการเป็นจํานวนไม่น้อยกว่า 6,000 รายตั๋ว คิดเป็นมูลค่ารับจํานําทั้งสิ้นประมาณ 90 ล้านบาท ทั้งนี้ สธค. มีบริการคิดอัตราดอกเบี้ยที่ต่ําสุดเพียงร้อยละ 25 สตางค์ต่อเดือน (วงเงินไม่เกิน 5,000 บาท) ซึ่งนับว่าเป็นการช่วยเหลือประชาชนอย่างแท้จริง และได้มีการปรับภาพลักษณ์ เปลี่ยนโฉมการบริการใหม่ ตั้งแต่เรื่องภาพลักษณ์ภายนอก ให้ดูมีความสะดวกสบาย มากขึ้น คล้ายกับสถาบันการเงินต่างๆ ตลอดจนการนําเอาเทคโนโลยีที่ทันสมัยเข้ามาช่วยเพิ่มประสิทธิภาพการให้บริการที่สะดวก รวดเร็ว และมีมาตรฐานมากยิ่งขึ้น การสร้างความประทับใจให้แก่ผู้ใช้มาบริการ ตามสโลแกน"ให้ราคาสูง ดอกเบี้ยต่ํา เก็บทรัพย์อุ่นใจ”
นอกจากนี้ ยังได้ลงพื้นที่ตรวจเยี่ยมการดําเนินงานของหน่วยงานสังกัดกระทรวง พม. ที่ให้ความคุ้มครองช่วยเหลือกลุ่มเป้าหมาย และผู้เสียหายจากการค้ามนุษย์ ณ สถานคุ้มครองสวัสดิภาพผู้เสียหายจากการค้ามนุษย์จังหวัดสุราษฎร์ธานี (บ้านศรีสุราษฎร์) พร้อมมอบนโยบายขับเคลื่อนงานตามภารกิจของกระทรวง พม. ในพื้นที่ภาคใต้ให้กับทีม One Home จังหวัดสุราษฎร์ธานี เพื่อเป็นขวัญกําลังใจแก่การปฏิบัติงานอย่างเป็นเครือข่ายอย่างมีประสิทธิภาพ นอกจากนี้ ยังเป็นประธานในพิธีเปิดโครงการส่งเสริมกิจกรรมและพัฒนาบทบาทสตรีในจังหวัดสุราษฎร์ธานี ณ มหาวิทยาลัยราชภัฎสุราษฎร์ธานี พร้อมมอบประกาศเกียรติคุณสตรีดีเด่นจังหวัดสุราษฎร์ธานี จํานวน 19 ราย บุคคลดีเด่นด้านสตรี จํานวน 3 ราย ทุนการศึกษาเด็กดี และคุณแม่จิตอาสา จํานวน 19 ทุน